Siden åbningen den 9. april har hele 768.683 oplevelseshungrende gæster lagt vejen forbi Fårup Sommerland, hvilket gør 2022 til det bedste år nogensinde målt på antal besøgende. Det flotte antal besøgende glæder Niels Jørgen Jensen, adm. direktør i Fårup Sommerland. - Vi kan se tilbage på en helt enestående sæson, hvor vi allerede den 11. september rundede vores tidligere rekord fra 2013. Vi har derfor længe vidst, at vi ville nå et utroligt flot besøgstal i år, men at det skulle blive så højt, havde vi alligevel aldrig turdet håbe på inden sæsonen. Fønix en del af årsagen Tidligere var besøgsrekorden 656.904 gæster, men den er altså blevet overgået med længder. Alene i efterårsferien lagde 103.134 gæster vejen forbi Fårup Sommerland. En af årsagerne til de mange besøgende er en vis fugl af ild, der rejser sig fra asken. -	Rutsjebanen Fønix, som blev indviet i år, er uden sammenligning den største forlystelsesinvestering i Fårup Sommerlands historie, og den har åbenlyst været et stort trækplaster, forklarer Niels Jørgen Jensen.

Opsummering:
2022-sæsonen er den bedste målt på besøgertal i forlystelsesparkens historie.